Nikarete av Megara

Nikarete av Megara (gresk: Νικαρέτη) var en kvinnelig filosof på 300-tallet f.Kr. i antikkens Hellas. Hun tilhørte den megariske skole (etter Euklid fra Megara). Megara var en gammel by i Attika i Hellas.

Hun blir omtalt av historikeren Athenaios som en hetære av god familie og utdannelse, og skal ha vært en student av Stilpon.Athenaios, xiii. 596e Blant Stilpons andre studenter var Zenon fra Kition, stoisismens grunnlegger. Diogenes Laertios hevdet at hun var elskerinnen til Stilpon, skjønt han hadde en hustru.Diogenes Laertios, ii. 114. Hennes kjærlighet for Stilpon førte til at hun ble latterliggjort av komedieforfatteren Krates fra Athen.Diogenes Laertios, 2,118 Athenaios hevdet samtidig at hun var elskerinnen til oratoren Stefanos,Athenaios: The Deipnosophists, bok 13, 56 men det er antagelig en forveksling av identitet med Nikarete av Korint, kjent prostituert og bordelleier.«Nicarete», Brill’s New Pauly

I hvilken grad det er troverdig at Nikarete fortjente betegnelsen hetære er diskutabelt. Tilknytningen hetærer (som kvinnelig selskap) med filosofer og poeter var ikke utelukkende grunnet deres kjønn alene, men også for deres litterære forfinelse og dyktige konverseringskunst ved bordet.McClure, Laura (2003): Courtesans at table: gender and Greek literary culture in Athenaeus, Routledge, s. 55 Både Nikarete og Bilistike fra Argos«Bilistiche», Brill’s New Pauly ble priset både for deres kulturelle bidrag, og deres gode familiebakgrunn og utdannelse. De var kulturelle og intelligente, hvilket er beviselig ved en lengre passasje fra dramatikeren Makhons Kreiae (Anekdoter), fortellinger om deres vittigheter ved bordet,McClure, Laura (2003): Courtesans at table: gender and Greek literary culture in Athenaeus, Routledge, s. 45; se også Wilkins, John (2000): The Boastful Chef: The Discourse of Food in Ancient Greek Comedy, Oxford University Press, s. 85 og anekdoter fra Lynkeos fra Samos. De synes å være bemerkelsesverdige kvinner i et gresk samfunn som ga kvinner få muligheter. Nettopp av den grunn kan det hende at selv en fri kvinne måtte knytte seg til en mann (i en eller annen forbindelse) for å opprettholde sin frihet.

 Se også 
 Leontion

 Referanser 

Kategori:Greske kvinner fra oldtiden
Kategori:Greske filosofer fra oldtiden
Kategori:Greske hetærer